Kaapse sersant aangekeer vir korrupsie | Netwerk24
Deur Maygene De Wee 22 November 2020 12:58
'n Polisieman verskyn Maandag in die landdroshof in Bellville op aanklag van korrupsie nadat hy Vrydag deur polisielede van die teenkorrupsie-eenheid in hegtenis geneem is.
Volgens kapt. Frederick van Wyk, polisiewoordvoerder, het die teenkorrupsie-eenheid die sersant tydens 'n geheime operasie aangekeer.
'n Polisielid wat die rol van ''n "agent" aangeneem het, het die sersant genader en hom gevra om dagga en 'n selfoon na 'n persoon in aanhouding te neem.
Hy het ingestem en is R300 daarvoor betaal.
Hy is kort daarna in hegtenis geneem nadat die dagga, selfoon en die R300 wat aan hom betaal is, in sy besit gevind is.
Die geld was volgens Van Wyk gemerk.
Die polisie het Vrydag op die Ecstacy-tablette en kokaïen beslag gelê. Foto: Verskaf
Hulle het ook op die dagga, wat in glo in 'n kweekhuis gekweek is, beslag gelê. Foto: Verskaf
In 'n ander voorval is 'n 49-jarige man deur polisielede van die Kaapstad Sentraal-polisiekantoor vir dwelmhandel aangekeer.
Die polisie het Vrydag omstreeks 19:00 terwyl hulle met patrollies in Langstraat besig was, 'n voertuig in DF Malanstraat opgemerk. Volgens die polisie het die bestuurder van die voertuig "verdag" gelyk. Hulle het die voertuig gestop en deursoek. Hulle het vyf pakke dagga met 'n geskatte straatwaarde van sowat R30 000 gekry.
Hulle is daarna na die man se huis waar die polisie kokaïen in kapsulevorm en Ecstasy-tablette gekry het.